Komisijos direktyva 2003/101/EB
2003 m. lapkričio 3 d.
iš dalies keičianti Tarybos direktyvą 92/109/EEB dėl tam tikrų medžiagų, naudojamų neteisėtai narkotinių ir psichotropinių medžiagų gamybai, gamybos ir pateikimo į rinką
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 14 d. Tarybos direktyvą 92/109/EEB dėl tam tikrų medžiagų, naudojamų neteisėtai narkotinių ir psichotropinių medžiagų gamybai, gamybos ir pateikimo į rinką [1] su paskutiniais pakeitimais, padarytais Komisijos direktyva 2001/8/EB [2], ypač į jos 10 straipsnio 3 dalį,
kadangi:
(1) atsižvelgiant į Bendrijos įsipareigojimus pagal Tarybos sprendimą 90/611/EEB dėl Jungtinių Tautų konvencijos dėl kovos su neteisėta narkotinių ir psichotropinių medžiagų apyvarta pasirašymo Europos ekonominės bendrijos vardu [3], būtina vykdyti 2001 m. kovo mėnesį priimtą Jungtinių Tautų Narkotikų komisijos sprendimą į 1988 m. Jungtinių Tautų konvencijos priedo 1 lentelę įtraukti acto rūgšties anhidridą ir kalio permanganatą.
(2) Taip pat Direktyvą 92/109/EEB reikėtų suderinti su 1990 m. gruodžio 13 d. Tarybos reglamentu (EEB) Nr. 3677/90, nustatančiu priemones, kurių reikia imtis siekiant užkirsti kelią panaudoti tam tikras medžiagas neteisėtai narkotinių ir psichotropinių medžiagų gamybai [4] su paskutiniais pakeitimais, padarytais Komisijos reglamentu (EB) Nr. 1232/2002 [5].
(3) Kalio permanganatas turėtų būti įtrauktas į Direktyvos 92/109/EEB I priedo 2 kategorijos medžiagų sąrašą ir išbrauktas iš to priedo 3 kategorijos.
(4) Siekiant užtikrinti, kad Bendrijos prekyba nebūtų neigiamai veikiama, reikėtų nustatyti kalio permanganato ir acto rūgšties anhidrido ribines vertes.
(5) Atitinkamai turėtų būti iš dalies pakeista Direktyva 92/109/EEB.
(6) Šioje direktyvoje numatytos priemonės atitinka pagal Reglamento (EEB) Nr. 3677/90 10 straipsnį įsteigto komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 92/109/EEB I ir II priedai pakeičiami šios direktyvos priedu.
2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip iki 2004 m. sausio 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja 20 dieną nuo jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2003 m. lapkričio 3 d.